CELEX: 32021R2155
Language: da
Date: 2021-08-13 00:00:00
Title: Kommissionens delegerede forordning (EU) 2021/2155 af 13. august 2021 om supplerende regler til Europa-Parlamentets og Rådets direktiv (EU) 2019/2034 for så vidt angår reguleringsmæssige tekniske standarder til præcisering af de kategorier af instrumenter, der i tilstrækkelig grad afspejler et investeringsselskabs kreditkvalitet som en going concern, og mulige alternative ordninger, som egner sig til at blive anvendt for så vidt angår variabel løn (EØS-relevant tekst)

7.12.2021   
               
               
                  DA
               
               
                  Den Europæiske Unions Tidende
               
               
                  L 436/17
               
            
         KOMMISSIONENS DELEGEREDE FORORDNING (EU) 2021/2155
         af 13. august 2021
         om supplerende regler til Europa-Parlamentets og Rådets direktiv (EU) 2019/2034 for så vidt angår reguleringsmæssige tekniske standarder til præcisering af de kategorier af instrumenter, der i tilstrækkelig grad afspejler et investeringsselskabs kreditkvalitet som en going concern, og mulige alternative ordninger, som egner sig til at blive anvendt for så vidt angår variabel løn
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv (EU) 2019/2034 af 27. november 2019 om tilsyn med investeringsselskaber og om ændring af direktiv 2002/87/EF, 2009/65/EF, 2011/61/EU, 2013/36/EU, 2014/59/EU og 2014/65/EU (1), særlig artikel 32, stk. 8, tredje afsnit og
         ud fra følgende betragtninger:
         
                     (1)
                  
                  
                     Variabel løn, der tildeles i form af instrumenter, bør fremme en forsvarlig og effektiv risikostyring og ikke tilskynde til risikotagning, som overskrider investeringsselskabets risikovillighed. De kategorier af instrumenter, der kan anvendes for så vidt angår variabel løn, bør derfor sikre en balance mellem medarbejdernes interesser og investeringsselskabets, aktionærernes, kreditorernes, kundernes og andre interessenters langsigtede interesser ved at give medarbejderne incitamenter til at handle i investeringsselskabets langsigtede interesse.
                  
               
                     (2)
                  
                  
                     For at sikre, at der er en snæver tilknytning til investeringsselskabets kreditkvalitet som en going concern, bør instrumenter, der anvendes for så vidt angår variabel løn, indeholde passende udløsende hændelser for nedskrivning eller konvertering, der begrænser værdien af instrumenterne i situationer, hvor investeringsselskabets kreditkvalitet som en going concern er blevet forværret. De udløsende hændelser, der anvendes til lønformål, bør ikke ændre instrumenternes rangorden og bør derfor ikke medføre, at hybride kernekapitalinstrumenter eller supplerende kapitalinstrumenter ikke anvendes som kapitalgrundlagsinstrumenter.
                  
               
                     (3)
                  
                  
                     De betingelser, der finder anvendelse på hybride kernekapitalinstrumenter og på supplerende kapitalinstrumenter, fremgår af artikel 9 i Europa-Parlamentets og Rådets forordning (EU) 2019/2033 (2) sammenholdt med anden del, afsnit I, kapitel 3 og 4, i Europa-Parlamentets og Rådets forordning (EU) nr. 575/2013 (3), men andre instrumenter, som er omhandlet i artikel 32, stk. 1, litra j), nr. iii), i direktiv (EU) 2019/2034 (»andre instrumenter«), og som fuldt ud kan konverteres til egentlige kernekapitalinstrumenter eller nedskrives, er ikke omfattet af særlige betingelser i henhold til nævnte forordninger, da de ikke er klassificeret som kapitalgrundlagsinstrumenter i tilsynsmæssig sammenhæng. Der bør derfor fastsættes særlige krav for forskellige kategorier af instrumenter for at sikre, at de er egnede til at blive anvendt for så vidt angår variabel løn under hensyn til instrumenternes forskellige art. At instrumenter anvendes for så vidt angår variabel løn, bør ikke i sig selv forhindre instrumenterne i at indgå i et investeringsselskabs kapitalgrundlag, så længe betingelserne i forordning (EU) 2019/2033 er opfyldt. Ej heller bør en sådan anvendelse i sig selv defineres som et incitament til at indfri instrumentet, idet medarbejdere efter udskydelses- og tilbageholdelsesperioder generelt kan modtage likvide midler på anden måde end ved indfrielse.
                  
               
                     (4)
                  
                  
                     Andre instrumenter er ikke begrænset til de finansielle instrumenter, der er anført i afsnit C i bilag I til Europa-Parlamentets og Rådets direktiv 2014/65/EU (4). For at mindske den administrative byrde ved oprettelsen af sådanne instrumenter bør det i forbindelse med instrumenterne være muligt at anvende andre kontraktlige ordninger mellem medarbejdere og investeringsselskaber. For at sikre at de pågældende andre instrumenter afspejler et investeringsselskabs kreditkvalitet som en going concern, bør der være passende krav, der sikrer, at sådanne instrumenter nedskrives eller konverteres, før et investeringsselskab ikke kan opfylde sine kapitalgrundlagskrav.
                  
               
                     (5)
                  
                  
                     Når instrumenter, der anvendes for så vidt angår variabel løn, førtidsindfries, indfries ved udløb, genkøbes eller konverteres, bør sådanne transaktioner normalt ikke øge værdien af den tildelte løn gennem udbetaling af beløb, der er højere end værdien af instrumentet eller ved konvertering til instrumenter, der har højere værdi end de instrumenter, der oprindeligt blev tildelt. Udskiftning med instrumenter af samme værdi bør sikre, at løn ikke betales gennem ordninger eller metoder, der gør det lettere at undlade at overholde direktiv (EU) 2019/2034 eller forordning (EU) 2019/2033.
                  
               
                     (6)
                  
                  
                     Ved tildeling af variabel løn, og når instrumenter, der anvendes til variabel løn, indfries ved udløb, førtidsindfries, genkøbes eller konverteres, bør disse transaktioner baseres på værdier, der er blevet fastsat i henhold til den gældende regnskabsstandard på tidspunktet for transaktionen, hvorved det sikres, at den korrekte værdi af variabel løn tildeles, og at den ikke uretmæssigt ændres, når instrumentet indfries ved udløb, førtidsindfries, genkøbes eller konverteres.
                  
               
                     (7)
                  
                  
                     Artikel 54 i forordning (EU) nr. 575/2013 indeholder bestemmelser om nedskrivning og konvertering af hybride kernekapitalinstrumenter. Desuden kræves det i henhold til artikel 32, stk. 1, litra j), nr. iii), i direktiv (EU) 2019/2034, at andre instrumenter fuldt ud kan konverteres til egentlige kernekapitalinstrumenter eller nedskrives. Da det økonomiske resultat af en konvertering eller nedskrivning af andre instrumenter er det samme som for hybride kernekapitalinstrumenter, bør der ved nedskrivnings- eller konverteringsordninger for andre instrumenter tages hensyn til de ordninger, der gælder for hybride kernekapitalinstrumenter, dog med tilpasninger for at tage hensyn til, at andre instrumenter ikke kvalificeres som kapitalgrundlagsinstrumenter i tilsynsmæssig sammenhæng. Supplerende kapitalinstrumenter er ikke omfattet af reguleringsmæssige krav vedrørende nedskrivning og konvertering i henhold til forordning (EU) nr. 575/2013. For at sikre, at værdien af alle sådanne instrumenter, når de anvendes for så vidt angår variabel løn, reduceres, når investeringsselskabets kreditkvalitet forværres, bør det specificeres, i hvilke situationer en nedskrivning eller konvertering af instrumentet er nødvendig. Nedskrivnings-, opskrivnings- og konverteringsordningerne for supplerende kapitalinstrumenter og andre instrumenter bør fastsættes for at sikre en konsekvent anvendelse.
                  
               
                     (8)
                  
                  
                     Udlodninger fra instrumenter kan have forskellig form. De kan være variable eller faste og kan blive udbetalt regelmæssigt eller ved instrumentets udløb. For at fremme en forsvarlig og effektiv risikostyring bør der ikke udbetales udlodninger til medarbejderne under udskydelsesperioder. Medarbejderne bør kun modtage udlodninger for perioder efter optjeningen af instrumentet, hvorefter medarbejderen bliver den retlige ejer. Derfor er kun instrumenter med udlodninger, der udbetales regelmæssigt til ejeren af instrumentet, egnede til brug som variabel løn. Nulkuponobligationer eller instrumenter, der akkumulerer udbytte, bør ikke være en del af løn, som skal bestå af instrumenter omhandlet i artikel 32, stk. 1, litra j), i direktiv (EU) 2019/2034. Dette skyldes, at medarbejderne under udskydelsesperioden ville have gavn af stigende værdier, hvilket kan forstås som svarende til at modtage udlodninger.
                  
               
                     (9)
                  
                  
                     Meget høje udlodninger kan begrænse det langsigtede incitament til forsigtig risikotagning, da de i praksis øger den variable del af lønnen. Navnlig bør der ikke udbetales udlodninger med intervaller, der overstiger et år, da dette ville medføre, at udlodningerne i praksis akkumuleres i udskydelsesperioderne og først udbetales, når den variable løn er optjent. Akkumulering af udlodninger ville være en omgåelse af princippet i artikel 32, stk. 3, i direktiv (EU) 2019/2034, i henhold til hvilket den løn, der udbetales i henhold til en udskydelsesordning, ikke må godtgøres hurtigere end på pro rata-basis. Artikel 32, stk. 2, litra b), i direktiv (EU) 2019/2034 fastsætter, at variabel løn ikke må betales gennem finansielle ordninger eller metoder, der gør det lettere at undlade at overholde nævnte direktiv eller forordning (EU) 2019/2033. Udlodninger, der foretages, efter at instrumentet er blevet optjent, bør derfor ikke overstige markedssatserne for sådanne instrumenter udstedt af andre investeringsselskaber eller institutter med lignende kreditkvalitet. Dette bør sikres ved at kræve, at instrumenter, der anvendes til variabel løn, eller de instrumenter, til hvilke de er knyttet, hovedsagelig udstedes til andre investorer, eller ved at kræve, at der lægges et loft over udlodningerne vedrørende sådanne instrumenter.
                  
               
                     (10)
                  
                  
                     Udskydelses- og tilbageholdelseskrav, der finder anvendelse på tildeling af variabel løn i henhold til artikel 32, stk. 1, litra l), og artikel 32, stk. 3, i direktiv (EU) 2019/2034, skal være opfyldt på alle relevante tidspunkter, herunder når de instrumenter, der anvendes til variabel løn, førtidsindfries, indfries ved udløb, genkøbes eller konverteres. I sådanne situationer bør instrumenterne derfor udskiftes med hybride kernekapitalinstrumenter, supplerende kapitalinstrumenter og andre instrumenter, der afspejler investeringsselskabets kreditkvalitet som en going concern, har kendetegn, der svarer til det oprindeligt tildelte instruments kendetegn, og er af samme værdi, når der tages hensyn til beløb, som er blevet nedskrevet. Hvis andre instrumenter end hybride kernekapitalinstrumenter har en fast udløbsdato, bør der fastsættes minimumskrav for den resterende løbetid for sådanne instrumenter, når de tildeles, for at sikre, at de er i overensstemmelse med kravene vedrørende udskydelses- og tilbageholdelsesperioder for variabel løn.
                  
               
                     (11)
                  
                  
                     Direktiv (EU) 2019/2034 begrænser ikke de kategorier af instrumenter, der kan anvendes som variabel løn, til en bestemt kategori af finansielle instrumenter. Det bør derfor være muligt at anvende syntetiske instrumenter eller kontrakter mellem medarbejderne og investeringsselskaberne, som er knyttet til hybride kernekapitalinstrumenter og supplerende kapitalinstrumenter, som fuldt ud kan konverteres eller nedskrives. Dette gør det muligt at indføre særlige betingelser i de bestemmelser, som regulerer sådanne instrumenter, som kun finder anvendelse på instrumenter, der tildeles medarbejderne, uden at det er nødvendigt at pålægge andre investorer sådanne betingelser.
                  
               
                     (12)
                  
                  
                     I koncernsammenhæng kan udstedelser forvaltes centralt inden for et moderselskab, herunder i tilfælde, hvor moderselskabet er omfattet af Europa-Parlamentets og Rådets direktiv 2013/36/EU (5) eller direktiv 2019/2034. Det kan forekomme, at investeringsselskaber inden for en koncern ikke altid ikke udsteder instrumenter, der er egnede til at blive anvendt for så vidt angår variabel løn. I henhold til forordning (EU) 2019/2033 sammenholdt med forordning (EU) nr. 575/2013 kan hybride kernekapitalinstrumenter og supplerende kapitalinstrumenter, der udstedes af en enhed inden for rammerne af konsolideringen, udgøre en del af investeringsselskabets kapitalgrundlag på visse betingelser. Det bør derfor også være muligt at anvende sådanne instrumenter som variabel løn, forudsat at der er en klar tilknytning mellem kreditkvaliteten for det investeringsselskab, der anvender disse instrumenter for så vidt angår variabel løn, og kreditkvaliteten for udstederen af instrumentet. Der kan normalt antages at være en sådan tilknytning mellem et moderselskab og et datterselskab. Andre instrumenter end hybride kernekapitalinstrumenter og supplerende kapitalinstrumenter, som ikke er udstedt direkte af et investeringsselskab, bør også kunne anvendes for så vidt angår variabel løn på tilsvarende betingelser. Instrumenter, der er knyttet til referenceinstrumenter, der er udstedt af moderselskaber i tredjelande, og som ellers svarer til hybride kernekapitalinstrumenter eller supplerende kapitalinstrumenter, bør kunne anvendes for så vidt angår variabel løn, hvis den udløsende hændelse vedrører det investeringsselskab, der anvender et sådant syntetisk instrument.
                  
               
                     (13)
                  
                  
                     I henhold til artikel 32, stk. 1, litra k), i direktiv (EU) 2019/2034 kan investeringsselskaber, der ikke udsteder de i samme direktivs artikel 32, stk. 1, litra j), nævnte instrumenter, anvende alternative ordninger, forudsat at den kompetente myndighed godkender sådanne ordninger, og forudsat at sådanne ordninger opfylder samme formål som de i samme direktivs artikel 32, stk. 1, litra j), nævnte instrumenter. For at opfylde samme formål bør sådanne alternative ordninger derfor sikre, at den variable løn, der tildeles, er underlagt implicitte risikojusteringer. Værdien af sådanne alternative ordninger bør derfor falde, når det pågældende investeringsselskabs resultater eller de aktiver, det forvalter, udsættes for en negativ påvirkning. Hvis investeringsselskabet er omfattet af kravet vedrørende udskydelse af variabel løn i henhold til artikel 32, stk. 1, litra l), i direktiv (EU) 2019/2034, bør de alternative ordninger også være i overensstemmelse med kravet vedrørende udskydelse af variabel løn og med anvendelsen af fradrags- eller tilbagebetalingsordninger og tilbageholdelsesperioder på variabel løn, der betales i instrumenter.
                  
               
                     (14)
                  
                  
                     Denne forordning er baseret på de udkast til reguleringsmæssige tekniske standarder, som Den Europæiske Banktilsynsmyndighed (EBA) har forelagt Kommissionen efter at have hørt Den Europæiske Værdipapir- og Markedstilsynsmyndighed.
                  
               
                     (15)
                  
                  
                     Den Europæiske Banktilsynsmyndighed har afholdt åbne offentlige høringer om udkastet til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt anmodet om rådgivning fra interessentgruppen for banker, der er nedsat i henhold til artikel 37 i Europa-Parlamentets og Rådets forordning (EU) nr. 1093/2010 (6) —
                  
               VEDTAGET DENNE FORORDNING:
         
            Artikel 1
            Kategorier af instrumenter, som i tilstrækkelig grad afspejler investeringsselskabets kreditkvalitet som en going concern, og som egner sig til at blive anvendt for så vidt angår variabel løn
            
               1.   Følgende kategorier af instrumenter opfylder betingelserne i artikel 32, stk. 1, litra j), nr. iii), i direktiv (EU) 2019/2034:
               
                           a)
                        
                        
                           kategorier af hybride kernekapitalinstrumenter, hvis disse kategorier opfylder de i nærværende artikels stk. 2 og i artikel 2 omhandlede betingelser og er i overensstemmelse med artikel 5, stk. 9, og artikel 5, stk. 13, litra c)
                        
                     
                           b)
                        
                        
                           kategorier af supplerende kapitalinstrumenter, hvis disse kategorier opfylder de i nærværende artikels stk. 2 og i artikel 3 omhandlede betingelser og er i overensstemmelse med artikel 5
                        
                     
                           c)
                        
                        
                           kategorier af instrumenter, der fuldt ud kan konverteres til egentlige kernekapitalinstrumenter eller nedskrives, og som hverken er hybride kernekapitalinstrumenter eller supplerende kapitalinstrumenter (»andre instrumenter«), i de tilfælde, der er omhandlet i artikel 4, hvis disse kategorier opfylder de i nærværende artikels stk. 2 omhandlede betingelser og er i overensstemmelse med artikel 5.
                        
                     
            
               2.   De i stk. 1 omhandlede kategorier af instrumenter skal opfylde følgende betingelser:
               
                           a)
                        
                        
                           Der må ikke være stillet sikkerhed for instrumenterne, og de må ikke være omfattet af en garanti, der forbedrer placeringen i rangordenen for indehaverens fordring.
                        
                     
                           b)
                        
                        
                           Hvis de bestemmelser, som regulerer et instrument, giver mulighed for konvertering heraf, må instrumentet kun anvendes for så vidt angår tildeling af variabel løn, hvis konverteringsraten eller -spændet fastsættes på et niveau, der sikrer, at værdien af det instrument, til hvilket det oprindeligt tildelte instrument konverteres, ikke er højere end værdien af det oprindeligt tildelte instrument på det tidspunkt, hvor det blev tildelt som variabel løn.
                        
                     
                           c)
                        
                        
                           De bestemmelser, som regulerer konverterbare instrumenter, der alene anvendes for så vidt angår variabel løn, skal sikre, at værdien af det instrument, til hvilket det oprindeligt tildelte instrument konverteres, ikke er højere end værdien på tidspunktet for denne konvertering af det oprindeligt tildelte instrument.
                        
                     
                           d)
                        
                        
                           Det skal i de bestemmelser, som regulerer instrumentet, være fastsat, at eventuelle udlodninger udbetales mindst en gang om året og til indehaveren af instrumentet.
                        
                     
                           e)
                        
                        
                           Instrumenterne skal prissættes til deres værdi på det tidspunkt, hvor instrumentet er blevet tildelt, i henhold til den gældende regnskabsstandard.
                        
                     
                           f)
                        
                        
                           Det skal i de bestemmelser, som regulerer instrumenter, der udstedes alene for så vidt angår variabel løn, fastsættes, at der skal foretages en værdiansættelse i henhold til den gældende regnskabsstandard, hvis instrumentet indfries ved udløb, førtidsindfries, genkøbes eller konverteres.
                        
                     For så vidt angår litra e) skal værdiansættelsen underkastes uafhængig kontrol.
            
         
         
            Artikel 2
            Betingelser for kategorier af hybride kernekapitalinstrumenter
            Kategorier af hybride kernekapitalinstrumenter skal opfylde følgende betingelser:
            
                        a)
                     
                     
                        I de bestemmelser, som regulerer instrumentet, skal der være fastsat en udløsende hændelse med henblik på anvendelsen af artikel 9, stk. 2, litra e), nr. iii), i forordning (EU) 2019/2033.
                     
                  
                        b)
                     
                     
                        Den i litra a) omhandlede udløsende hændelse indtræffer, når den egentlige kernekapitalsprocent for det investeringsselskab, der udsteder instrumentet, falder til under et af følgende niveauer:
                        
                                    i)
                                 
                                 
                                    7 % af produktet af 12,5 ganget med kapitalgrundlagskravene beregnet i overensstemmelse med artikel 11, stk. 1, i forordning (EU) 2019/2033
                                 
                              
                                    ii)
                                 
                                 
                                    et niveau, der er højere end det i nr. i) fastsatte, når det fastsættes af det investeringsselskab eller institut, der udsteder instrumentet, og beskrives nærmere i de bestemmelser, som regulerer instrumentet.
                                 
                              
                  
                        c)
                     
                     
                        Et af følgende krav er opfyldt:
                        
                                    i)
                                 
                                 
                                    Instrumenterne udstedes alene for så vidt angår variabel løn, og de bestemmelser, som regulerer instrumentet, sikrer, at eventuelle udlodninger udbetales til en sats, som er i overensstemmelse med markedssatserne for tilsvarende instrumenter, der er udstedt enten af investeringsselskabet eller af investeringsselskaber eller institutter med sammenlignelig kreditkvalitet, og som under alle omstændigheder, på det tidspunkt, hvor lønnen tildeles, ikke er mere end 8 procentpoint over den årlige gennemsnitlige procentvise ændring for Unionen som offentliggjort af Kommissionen (Eurostat) som led i de harmoniserede forbrugerprisindeks, der offentliggøres i henhold til artikel 11 i Rådets forordning (EF) nr. 2494/95 (7).
                                 
                              
                                    ii)
                                 
                                 
                                    På tidspunktet for tildelingen af instrumenterne som variabel løn var mindst 60 % af de udstedte instrumenter udstedt med andet sigte end tildeling af variabel løn og besiddes ikke af en af følgende eller af en virksomhed, der har nære forbindelser til en af følgende:
                                    investeringsselskabet eller dets datterselskaber
                                    
                                                —
                                             
                                             
                                                investeringsselskabets moderselskab eller sidstnævntes datterselskaber
                                             
                                          
                                                —
                                             
                                             
                                                investeringsselskabets finansielle moderholdingselskab eller sidstnævntes datterselskaber
                                             
                                          
                                                —
                                             
                                             
                                                investeringsselskabets blandede holdingselskab eller sidstnævntes datterselskaber
                                             
                                          
                                                —
                                             
                                             
                                                investeringsselskabets blandede finansielle holdingselskab eller sidstnævntes datterselskaber.
                                             
                                          
                              
                  Ved anvendelse af nr. i) gælder det, at hvis instrumenterne tildeles medarbejdere, som udfører den overvejende del af deres arbejde uden for Unionen, og instrumenterne er denomineret i en valuta, der udstedes af et tredjeland, kan investeringsselskaberne anvende et lignende forbrugerprisindeks, der beregnes uafhængigt, og som gælder for det pågældende tredjeland.
         
         
            Artikel 3
            Betingelser for kategorier af supplerende kapitalinstrumenter
            Kategorier af supplerende kapitalinstrumenter skal opfylde følgende betingelser:
            
                        a)
                     
                     
                        På tidspunktet for tildelingen af instrumenterne som variabel løn skal restløbetiden for instrumenterne før udløb være lig med eller overstige summen af de udskydelses- og tilbageholdelsesperioder, der gælder for variabel løn for så vidt angår tildelingen af disse instrumenter.
                     
                  
                        b)
                     
                     
                        Det er i de bestemmelser, som regulerer instrumenterne, fastsat, at instrumenternes hovedstol ved en udløsende hændelse skal nedskrives permanent eller midlertidigt, eller at instrumenterne skal konverteres til egentlige kernekapitalinstrumenter.
                     
                  
                        c)
                     
                     
                        Den i litra b) omhandlede udløsende hændelse indtræffer, når den egentlige kernekapitalsprocent for det investeringsselskab, der udsteder instrumentet, falder til under et af følgende niveauer:
                        
                                    i)
                                 
                                 
                                    7 % af produktet af 12,5 ganget med kapitalgrundlagskravene beregnet i overensstemmelse med artikel 11, stk. 1, i forordning (EU) 2019/2033
                                 
                              
                                    ii)
                                 
                                 
                                    et niveau, der er højere end det i nr. i) fastsatte, når det fastsættes af det investeringsselskab eller institut, der udsteder instrumentet, og beskrives nærmere i de bestemmelser, som regulerer instrumentet.
                                 
                              
                  
                        d)
                     
                     
                        Et af kravene i artikel 2, litra c), er opfyldt.
                     
                  
         
            Artikel 4
            Betingelser for kategorier af andre instrumenter
            
               1.   På de betingelser, der er fastsat i denne forordnings artikel 1, stk. 1, litra c), opfylder andre instrumenter betingelserne i artikel 32, stk. 1, litra j), nr. iii), i direktiv (EU) 2019/2034 i følgende tilfælde:
               
                           a)
                        
                        
                           De pågældende andre instrumenter opfylder betingelserne i denne artikels stk. 2.
                        
                     
                           b)
                        
                        
                           De pågældende andre instrumenter er knyttet til et hybridt kernekapitalinstrument eller supplerende kapitalinstrument og opfylder betingelserne i denne artikels stk. 3.
                        
                     
                           c)
                        
                        
                           De pågældende andre instrumenter er knyttet til et instrument, som ville være et hybridt kernekapitalinstrument eller et supplerende kapitalinstrument, hvis ikke det var udstedt af et moderselskab for investeringsselskabet, som ikke er omfattet af konsolidering i henhold til første del, afsnit II, kapitel 2, i forordning (EU) nr. 575/2013, og de pågældende andre instrumenter opfylder betingelserne i stk. 4.
                        
                     
            
               2.   De i stk. 1, litra a), omhandlede betingelser er følgende:
               
                           a)
                        
                        
                           De pågældende andre instrumenter skal udstedes direkte eller gennem et investeringsselskab, institut eller finansieringsinstitut, der er omfattet af konsolidering i henhold til første del, afsnit II, kapitel 2, i forordning (EU) nr. 575/2013 eller artikel 7 i forordning (EU) 2019/2033, forudsat at en ændring af kreditkvaliteten for udstederen af instrumentet med rimelighed kan forventes at medføre en tilsvarende ændring af kreditkvaliteten for det investeringsselskab, der anvender de pågældende andre instrumenter for så vidt angår variabel løn.
                        
                     
                           b)
                        
                        
                           De bestemmelser, der regulerer de pågældende andre instrumenter, giver ikke indehaveren ret til at fremskynde de planlagte udbetalinger af udlodninger og afdrag, undtagen i tilfælde af insolvens eller likvidation for det institut eller investeringsselskab, der udsteder instrumentet.
                        
                     
                           c)
                        
                        
                           På tidspunktet for tildelingen af de pågældende andre instrumenter som variabel løn er restløbetiden for instrumenterne før udløb lig med eller mere end summen af de udskydelses- og tilbageholdelsesperioder, der gælder for tildelingen af disse instrumenter.
                        
                     
                           d)
                        
                        
                           Det er i de bestemmelser, som regulerer instrumenterne, fastsat, at instrumenternes hovedstol ved en udløsende hændelse skal nedskrives permanent eller midlertidigt, eller at instrumenterne skal konverteres til egentlige kernekapitalinstrumenter.
                        
                     
                           e)
                        
                        
                           Den i litra d) omhandlede udløsende hændelse indtræffer, når den egentlige kernekapitalsprocent for det institut eller investeringsselskab, der udsteder instrumentet, falder til under et af følgende niveauer:
                           
                                       i)
                                    
                                    
                                       hvis et investeringsselskab udsteder instrumenterne, 7 % af produktet af 12,5 ganget med kapitalgrundlagskravene beregnet i overensstemmelse med artikel 11, stk. 1, i forordning (EU) 2019/2033
                                    
                                 
                                       ii)
                                    
                                    
                                       hvis et institut udsteder instrumenterne, 7 % af kernekapitalsprocenten for det institut, der udsteder instrumentet
                                    
                                 
                                       iii)
                                    
                                    
                                       et niveau, der er højere end de i nr. i) og ii) fastsatte, når det fastsættes af det investeringsselskab eller institut, der udsteder instrumentet, og beskrives nærmere i de bestemmelser, som regulerer instrumentet.
                                    
                                 
                     
                           f)
                        
                        
                           Et af kravene i artikel 2, litra c), er opfyldt.
                        
                     
            
               3.   De i stk. 1, litra b), omhandlede betingelser er følgende:
               
                           a)
                        
                        
                           De pågældende andre instrumenter opfylder betingelserne i stk. 2, litra a)-e).
                        
                     
                           b)
                        
                        
                           De pågældende andre instrumenter er knyttet til et hybridt kernekapitalinstrument eller et supplerende kapitalinstrument, der er udstedt gennem en enhed, der er omfattet af konsolidering i henhold til første del, afsnit II, kapitel 2, i forordning (EU) nr. 575/2013 eller artikel 7 i forordning (EU) 2019/2033 (»referenceinstrumentet«).
                        
                     
                           c)
                        
                        
                           Referenceinstrumentet opfylder de i stk. 2, litra c) og f), omhandlede betingelser på det tidspunkt, hvor instrumentet tildeles som variabel løn.
                        
                     
                           d)
                        
                        
                           Værdien af et andet instrument er knyttet til referenceinstrumentet på en sådan måde, at det på intet tidspunkt har en højere værdi end referenceinstrumentet.
                        
                     
                           e)
                        
                        
                           Værdien af eventuelle udlodninger, der foretages, efter at det pågældende andet instrument er blevet optjent, er knyttet til referenceinstrumentet på en sådan måde, at de udbetalte udlodninger på intet tidspunkt har en højere værdi end udlodninger, der foretages med hensyn til referenceinstrumentet.
                        
                     
                           f)
                        
                        
                           Det er i de bestemmelser, som regulerer de pågældende andre instrumenter, fastsat, at hvis referenceinstrumentet førtidsindfries, konverteres, genkøbes eller indfries ved udløb inden for udskydelses- eller tilbageholdelsesperioden, skal disse andre instrumenter knyttes til et tilsvarende referenceinstrument, som opfylder betingelserne i denne artikel, således at den samlede værdi af disse andre instrumenter ikke forøges.
                        
                     
            
               4.   De i stk. 1, litra c), omhandlede betingelser er følgende:
               
                           a)
                        
                        
                           De kompetente myndigheder har med henblik på anvendelsen af artikel 55 i direktiv (EU) 2019/2034 eller artikel 127 i direktiv 2013/36/EU vurderet, at det investeringsselskab eller institut, der udsteder det instrument, til hvilket de pågældende andre instrumenter knyttet, er underlagt tilsyn på konsolideret grundlag af et tredjelands tilsynsmyndighed svarende til det tilsyn, som er omfattet af principperne i direktiv (EU) 2019/2034, hvis udstederen er et investeringsselskab beliggende i et tredjeland, eller direktiv 2013/36/EU, hvis udstederen er et institut beliggende i et tredjeland, og kravene i første del, afsnit II, kapitel 2, i forordning (EU) nr. 575/2013.
                        
                     
                           b)
                        
                        
                           De pågældende andre instrumenter opfylder de i stk. 3, litra a) og c)-f), omhandlede betingelser.
                        
                     
         
         
            Artikel 5
            Nedskrivnings-, opskrivnings- og konverteringsprocedurer
            
               1.   Med henblik på anvendelsen af artikel 3, litra b), og artikel 4, stk. 2, litra d), skal de bestemmelser, som regulerer supplerende kapitalinstrumenter og andre kapitalinstrumenter, være i overensstemmelse med de procedurer og de frister, der er fastsat i denne artikels nr. 2)-14) for beregning af den egentlige kernekapitalprocent og de beløb, der skal nedskrives, opskrives eller konverteres. De bestemmelser, som regulerer hybride kernekapitalinstrumenter, skal være i overensstemmelse med procedurerne i denne artikels stk. 9 og stk. 13, litra c), for så vidt angår beløb, der skal nedskrives, opskrives eller konverteres.
            
            
               2.   Hvis det i henhold til de bestemmelser, som regulerer supplerende kapitalinstrumenter og andre instrumenter, kræves, at de skal konverteres til egentlige kernekapitalinstrumenter ved en udløsende hændelses indtræden, skal disse bestemmelser nærmere angive følgende:
               
                           a)
                        
                        
                           konverteringsraten og grænsen for det beløb, som kan konverteres, eller
                        
                     
                           b)
                        
                        
                           et interval, inden for hvilket instrumenterne vil kunne konverteres til egentlige kernekapitalinstrumenter.
                        
                     
            
               3.   Hvis det i de bestemmelser, som regulerer instrumenterne, er fastsat, at deres hovedstol skal nedskrives ved en udløsende hændelse, skal nedskrivningen permanent eller midlertidigt nedsætte samtlige følgende beløb:
               
                           a)
                        
                        
                           instrumentindehaverens krav ved insolvens eller likvidation for det institut eller investeringsselskab, der udsteder instrumentet
                        
                     
                           b)
                        
                        
                           det beløb, som skal udbetales, i tilfælde af at instrumentet førtidsindfries eller indfries ved udløb
                        
                     
                           c)
                        
                        
                           udlodningerne på instrumentet.
                        
                     
            
               4.   Alle udlodninger, der skal foretages efter en nedskrivning, baseres på det reducerede hovedstolsbeløb.
            
            
               5.   Nedskrivning eller konvertering af instrumentet skal i henhold til de gældende regnskabsregler generere elementer, der kvalificeres som egentlige kernekapitalposter.
            
            
               6.   Hvis det investeringsselskab eller institut, der udsteder instrumentet, har konstateret, at den egentlige kernekapitalprocent er faldet til under det niveau, der udløser konvertering eller nedskrivning af instrumentet, skal ledelsesorganet eller et andet relevant organ i det investeringsselskab eller institut, der udsteder instrumentet, uden ophold konstatere, at der er indtruffet en udløsende hændelse, og der skal være en uigenkaldelig forpligtelse til at nedskrive eller konvertere instrumentet.
            
            
               7.   Den samlede værdi af instrumenter, der skal nedskrives eller konverteres ved en udløsende hændelses indtræden, må ikke være mindre end den laveste værdi af følgende:
               
                           a)
                        
                        
                           det beløb, der kræves for fuldt ud at genetablere den egentlige kernekapitalprocent for det institut eller investeringsselskab, der udsteder instrumentet, på den procentsats, der er fastsat som den udløsende hændelse i de bestemmelser, som regulerer instrumentet
                        
                     
                           b)
                        
                        
                           hele instrumentets hovedstol.
                        
                     
            
               8.   Når der indtræffer en udløsende hændelse:
               
                           a)
                        
                        
                           orienterer investeringsselskabet de medarbejdere, som har fået tildelt instrumenterne som variabel løn, og de personer, som fortsat er indehavere af sådanne instrumenter
                        
                     
                           b)
                        
                        
                           nedskriver det investeringsselskab eller institut, der udsteder instrumentet, instrumenternes hovedstol eller konverterer instrumenterne til egentlige kernekapitalinstrumenter hurtigst muligt og inden for højst en måned i overensstemmelse med kravene i denne artikel.
                        
                     
            
               9.   Hvis der i hybride kernekapitalinstrumenter, supplerende kapitalinstrumenter og andre instrumenter indgår et identisk udløsningsniveau, skal hovedstolen nedskrives eller konverteres på pro rata-basis for alle indehavere af sådanne instrumenter, der anvendes for så vidt angår variabel løn.
            
            
               10.   Værdien af instrumentet, der skal nedskrives eller konverteres, skal underkastes uafhængig kontrol. Denne kontrol skal gennemføres så hurtigt som muligt og må ikke lægge hindringer i vejen for nedskrivning eller konvertering af instrumentet.
            
            
               11.   Et investeringsselskab eller institut, der udsteder instrumenter, der konverteres til egentlige kernekapitalinstrumenter, hvis en udløsende hændelse indtræffer, skal sikre, at dets selskabskapital til enhver tid er tilstrækkelig til at konvertere alle sådanne konverterbare instrumenter til aktier, hvis en udløsende hændelse indtræffer. Investeringsselskabet eller instituttet skal til enhver tid være i besiddelse af den nødvendige forhåndstilladelse til at udstede de egentlige kernekapitalinstrumenter, som sådanne instrumenter konverteres til i tilfælde af en udløsende hændelse.
            
            
               12.   Et investeringsselskab eller institut, der udsteder instrumenter, som ved en udløsende hændelse konverteres til egentlige kernekapitalinstrumenter, skal sikre, at der ikke i dets stiftelsesoverenskomst eller vedtægter eller kontraktlige ordninger er nogen proceduremæssige hindringer for den pågældende konvertering.
            
            
               13.   For at nedskrivningen af et instrument kan betragtes som midlertidig, skal alle følgende betingelser være opfyldt:
               
                           a)
                        
                        
                           Opskrivninger baseres på overskud, efter at udstederen af instrumentet har truffet en formel beslutning, som bekræfter det endelige overskud.
                        
                     
                           b)
                        
                        
                           Opskrivning af instrumentet eller udbetaling af kuponrente af det reducerede hovedstolsbeløb effektueres alene efter skøn foretaget af det investeringsselskab eller institut, der udsteder instrumentet, under forbehold af betingelserne i litra c), d) og e), og investeringsselskabet eller instituttet er ikke forpligtet til at effektuere eller accelerere en opskrivning under bestemte omstændigheder.
                        
                     
                           c)
                        
                        
                           En opskrivning foretages på pro rata-basis blandt hybride kernekapitalinstrumenter, supplerende kapitalinstrumenter og andre instrumenter, der anvendes for så vidt angår variabel løn, og som er blevet nedskrevet.
                        
                     
                           d)
                        
                        
                           Det maksimale beløb, der kan tilskrives den samlede opskrivning af supplerende kapitalinstrumenter og andre instrumenter sammen med udbetalingen af kuponrente af det reducerede hovedstolsbeløb, er lig med overskuddet hos det investeringsselskab eller institut, der udsteder instrumentet, ganget med det beløb, der fås ved at dividere det beløb, der er fastsat i nr. i), med det beløb, der er fastsat i nr. ii):
                           
                                       i)
                                    
                                    
                                       summen af det nominelle beløb for alle investeringsselskabets supplerende kapitalinstrumenter og andre instrumenter inden nedskrivning, som er blevet nedskrevet
                                    
                                 
                                       ii)
                                    
                                    
                                       summen af investeringsselskabets kapitalgrundlag og det nominelle beløb for andre instrumenter, der anvendes for så vidt angår variabel løn.
                                    
                                 
                     
                           e)
                        
                        
                           Summen af eventuelle opskrivningsbeløb og udbetalinger af kuponrente af det reducerede hovedstolsbeløb behandles som en betaling, der resulterer i en reduktion af den egentlige kernekapital, og skal være:
                           
                                       i)
                                    
                                    
                                       forenelig med opretholdelse af et robust kapitalgrundlag i et investeringsselskab
                                    
                                 
                                       ii)
                                    
                                    
                                       hvor det er relevant, forenelig med rettidig ophør af ekstraordinær rettidig finansiel støtte fra det offentlige, og
                                    
                                 
                                       iii)
                                    
                                    
                                       hvor det er relevant, begrænset til en del af nettoindtægterne, når investeringsselskabet modtager ekstraordinær finansiel støtte fra det offentlige.
                                    
                                 
                     
            
               14.   Med henblik på stk. 13, litra d), foretages beregningen på det tidspunkt, hvor opskrivningen effektueres.
            
         
         
            Artikel 6
            Alternative ordninger
            Alternative ordninger, som investeringsselskaber kan anvende med henblik på udbetaling af variabel løn i henhold til artikel 32, stk. 1, litra k), i direktiv (EU) 2019/2034, under forbehold af godkendelse fra den kompetente myndighed, skal opfylde alle følgende betingelser:
            
                        a)
                     
                     
                        Den alternative ordning bidrager til at bringe den variable løn i overensstemmelse med investeringsselskabets, kreditorernes og kundernes langsigtede interesser.
                     
                  
                        b)
                     
                     
                        Den alternative ordning er omfattet af en tilbageholdelsespolitik, der er udformet således, at den bringer enkeltpersoners incitamenter i overensstemmelse med investeringsselskabets, kreditorernes og kundernes langsigtede interesser, og tilbageholdelsesperioden skal være på mindst seks måneder.
                     
                  
                        c)
                     
                     
                        Det beløb, der modtages i henhold til en alternativ ordning, og de gældende betingelser, er veldokumenterede og gennemskuelige for den medarbejder, der modtager variabel løn i henhold til en sådan ordning.
                     
                  
                        d)
                     
                     
                        For beløb, der modtages i henhold til udskydelses- og tilbageholdelsesordninger sikrer den alternative ordning, at medarbejdere ikke har adgang til eller kan overføre eller indfri den udskudte del af den variable løn i sådanne perioder.
                     
                  
                        e)
                     
                     
                        Den alternative ordning fastsætter ikke bestemmelser for forøgelse af værdien af den variable løn, der modtages i udskydelsesperioder, gennem rentebetalinger eller lignende ordninger, bortset fra ordninger, der opfylder betingelserne i litra f).
                     
                  
                        f)
                     
                     
                        Hvis den alternative ordning muliggør forudfastsatte ændringer af den værdi, der modtages som variabel løn i udskydelses- og tilbageholdelsesperioder, på grundlag af investeringsselskabets eller de forvaltede aktivers resultater, skal følgende betingelser være opfyldt:
                        
                                    i)
                                 
                                 
                                    Ændringen i værdi er baseret på forudfastsatte resultatindikatorer, der er baseret på investeringsselskabets kreditkvalitet eller de forvaltede aktivers resultater.
                                 
                              
                                    ii)
                                 
                                 
                                    Når der skal anvendes udskydelse og tilbageholdelse, bør værdiændringerne beregnes mindst en gang om året og ved tilbageholdelsesperiodens afslutning.
                                 
                              
                                    iii)
                                 
                                 
                                    Andelen af mulige positive og negative værdiændringer bør også baseres på de målte positive eller negative ændringer i kreditkvalitet eller resultater.
                                 
                              
                                    iv)
                                 
                                 
                                    Hvis den i nr. i) omhandlede værdiændring er baseret på de forvaltede aktivers resultater, er procentsatsen for værdiændringen begrænset til procentsatsen for værdiændringen for de forvaltede aktiver.
                                 
                              
                                    v)
                                 
                                 
                                    Hvis den i nr. i) omhandlede værdiændring er baseret på investeringsselskabets kreditkvalitet, er procentsatsen for værdiændringen begrænset til procentsatsen for de årlige samlede bruttoindtægter i forhold til investeringsselskabets samlede kapitalgrundlag.
                                 
                              
                  
                        g)
                     
                     
                        Den alternative ordning er ikke til hinder for anvendelsen af artikel 32, stk. 1, litra m), i direktiv (EU) 2019/2034.
                     
                  
         
            Artikel 7
            Ikrafttræden
            Denne forordning træder i kraft på femtedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. august 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 314 af 5.12.2019, s. 64.
         
            (2)  Europa-Parlamentets og Rådets forordning (EU) 2019/2033 af 27. november 2019 om tilsynsmæssige krav til investeringsselskaber og om ændring af forordning (EU) nr. 1093/2010, (EU) nr. 575/2013, (EU) nr. 600/2014 og (EU) nr. 806/2014 (EUT L 314 af 5.12.2019, s. 1).
         
            (3)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).
         
            (4)  Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (EUT L 173 af 12.6.2014, s. 349).
         
            (5)  Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT L 176 af 27.6.2013, s. 338).
         
            (6)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).
         
            (7)  Rådets forordning (EF) nr. 2494/95 af 23. oktober 1995 om harmoniserede forbrugerprisindekser (EFT L 257 af 27.10.1995, s. 1).